Fa vint-i-cinc anys que VilaWeb va començar a caminar. Ara, amb tota l'experiència acumulada, sabem que si aconseguim prou suport podem elevar la potència a 25 i fer el millor diari del món. Digital, català i en català. Ens ajudeu a fer-ho possible?

L’equip nord-català Dragons Catalans s’enfrontarà als Wigan Warriors al Camp Nou el 18 de maig vinent, a les 16.30, en la quinzena jornada de la Super League de rugbi a XIII.

El partit forma part del campionat més prestigiós de tot l’hemisferi Nord en aquesta modalitat. La competició més antiga del rugbi a XIII, on el club nord-català és l’únic representant que no és britànic. A més, s’enfronten el guanyador de la Challenge Cup del 2018, que primera vegada en 122 anys d’història no se l’emportava un club anglès, i els Wigan Warriors, campió de la Super League del 2018.

Els Dragons Catalans han estat d’ençà de la seva fundació estretament vinculats a la cultura catalana. El club porta l’equipació amb els colors de la senyera, ha organitzat jornades de la Catalanitat i que ha adoptat l’himne nacional de Catalunya, ‘Els Segadors’, com a himne també de l’equip, el qual fa sonar en cada partit a l’estadi Brutus.

Els Segadors résonne à Wembley pic.twitter.com/6PVNrciIKd — Dragons Catalans 🏆 (@DragonsOfficiel) August 25, 2018

L’himne també ha sonat en les dues ocasions que l’equip ha arribat a la final de la Challenge Cup (2007 i 2018). La qüestió de l’himne va tenir polèmica, ja que va sonar mitja hora del començament de partit i per protocol van obligar a fer sonar just abans del partit ‘La Marsellesa’ juntament amb el ‘God Save the Queen‘.

Els Dragons Catalans també van jugar a Barcelona en una altra ocasió, l’any 2009 a l’Estadi Olímpic de Montjuïc.

Per què es juga al Camp Nou?

Després de la victòria en la Final de la Challenge Cup a Wembley, el president Quim Torra va rebre els Dragons Catalans a Barcelona i posteriorment eren convidats a presentar el trofeu a la gespa del Camp Nou durant el derbi entre el FC Barcelona i el Girona FC. En aquella ocasió, el president del Barça, Josep Maria Bartomeu, proposava al president dels Dragons Catalans, Bernard Guasch, acollir un partit de la Super League.

El rècord d’afluència en un partit d’aquesta competició és de 73.512, un Wigan Warriors vs. Leeds Rhinos a Old Trafford, en una final. Per tant, el Camp Nou podria trencar aquesta fita, encara que la previsió és que es vendran prop de 30.000 entrades. De moment, ja s’han venut més de 10.000 entrades, les quals tenen un preu que oscil·la entre els 15 i els 30 euros.

Els bitllets es poden comprar a l’estadi Brutus del club nord-català, així com al web del FC Barcelona. De moment, ja s’han llogat més de vuitanta autobusos per assistir al partit. També s’ha fet una equipació especial, blaugrana, amb la senyera i un triangle blau al capdamunt.

El partit també serà retransmès en directe a benIN Sports (estat francès), Sky Sports (Regne Unit, Àsia i Nova Zelanda), Fox Sports (Austràlia i els EUA) i TV3 en el cas de Catalunya.